b"\n_START_ARTICLE_\nSuomen Anglikaaninen kirkko\n_START_PARAGRAPH_\nSuomen Anglikaaninen kirkko (engl. Anglican Church in Finland) rekister\xc3\xb6ity uskonnollinen yhdyskunta, joka kuuluu anglikaanisen Englannin kirkon Euroopan hiippakuntaan. Kirkon rekister\xc3\xb6ity j\xc3\xa4senm\xc3\xa4\xc3\xa4r\xc3\xa4 oli vuoden 2016 lopussa 171. Kirkolla on l\xc3\xa4heiset yhteydet Suomen evankelis-luterilaiseen kirkkoon muun muassa ehtoollisyhteyden mahdollistaneen Porvoon sopimuksen (1996) kautta. Helsingiss\xc3\xa4 anglikaanisella kirkolla on toimintaa tuomiokirkon kappelissa ja Agricolan kirkossa. Pohjois-Suomessa kirkkoon kuuluu merkitt\xc3\xa4v\xc3\xa4 m\xc3\xa4\xc3\xa4r\xc3\xa4 maahan pakolaisina saapuneita sudanilaisia anglikaaneja. Kirkko on j\xc3\xa4senen\xc3\xa4 Suomen ekumeenisessa neuvostossa._NEWLINE_Kirkolla on kolme itsen\xc3\xa4ist\xc3\xa4 Euroopan hiippakuntaan kuuluvaa seurakuntaa: Saint Nicholas Helsingiss\xc3\xa4, International Congregation of Christ the King Tampereella sek\xc3\xa4 White Nile Congregation. N\xc3\xa4ist\xc3\xa4 St Nicholas on vanhin, rekister\xc3\xb6ity 1936. Sen ovat perustaneet aikanaan Ven\xc3\xa4j\xc3\xa4n vallankumousta Pietarista Viipurin kautta Helsinkiin paenneet anglikaanit. Christ the King on yhdess\xc3\xa4 Tampereen evankelisluterilaisten seurakuntien kanssa perustettu yhteis\xc3\xb6. White Nile 'Valkoinen Niili' toimii erityisesti sudanilaisten pakolaisten keskuudessa. Sen lis\xc3\xa4ksi anglikaaninen kirkko toimii yhteisty\xc3\xb6ss\xc3\xa4 Suomen evankelis-luterilaisen kirkon paikallisten seurakuntien kanssa muun muassa Kuopiossa, Turussa ja Vaasassa."